Ǹdzóe biá. Dávid. Sáləmen. 2Ǎ Zāmbá yā mālugu, tə waku evól, amú bə́ yáí, ású dáma, m̀bə̂ anyǔ mvol, bákɔ̄bɔ ai ma ǹkɔ́bɔ miǹnǎl; miǹkɔ́bɔ̄ mí zíŋ mí ngáboman ma á nyɔ́l, ńdɔ̄ bə́ ngálúman ai mǎ təge ai etɔm. 4Ású mân yā ámvōē dáma bə́ ngásɔ́man ma; ńdɔ mə nə hə ngogolán, hə ma. 5Bə́ ngádúgan ma abé ású m̀bəŋ, zíŋ ású ámvóé. 6Sógólō nyé ḿbə̂ mod á nyɔ́l, ǹsɔ́man a tə́bə́gə̄ nyé á ḿbɔ̄ ńnōmo. 7Bə́ tsígí adzó díé, á kwí ai məku, ngogolán dzīē é və̄ŋán ǹsə́m, 8məlú móé mə́ bɔ̄ɔ̄ étun, mod m̀fə́ á nɔ̄ŋɔ́ étɔ̄á dzíé, 9bɔ́n bóé bə́ líígi bǎn nyūī, ǹgál wōē á líígi ǹkús, 10Bɔ́n bóé bə́ kə̄lə́ bâtalaba á yób yōb, bə́ kə̄ bâdzai bidí, bə́ kə̄ bátsīdan bɔ́ á bifun bí māl byábán. 11é mod a ngákole nyé á mānáŋā nyé sa byə́m bísə, bəyə́ŋ bə́ mānáŋa fadi ńdzǔg ésíé dzíé ósə, 12tə mod a kə ai nyé ngām, tɔ m̀bɔ́g, tə mod a yén bɔ́n bóé ngɔ́l, 13mvɔŋ bod dzié é dzáŋá, dzwé díé á dzáŋá á ḿmiě bod m̀bɔ́g. 14Bə́ dúgân tsog Ńtondôbə ǹsə́m bēsīá bóé, tə ǹsə́m nyīá wâdzuuban ! 15Abé tē ásə̄ á lāŋán Ǹtondôbə á mís kɔ́m ésə, á fímī dzwé dábán á sí, mod təgě fə̄ bɔ́ bǎd tsog ! 16Amú émēn á ndzí kig yə̌m wulu á zēn sósōō, a ngátíbili m̀búbúá a kələ kwí áwū, a kúbú éngɔ́ngɔ́l mod miǹtyé á ńnə̄m, 17a ngádiŋ biyɔg, ndɔ̄ é ngásɔ́ ábə̄ nyé, a yǐ kig ǹtótōmaamaa, ńdɔ fə a ngákə̄ nyé óyǎb, 18a ngábə́ bɔ́dɔ̄ eyɔg á nyɔ́l anə́ éwɔ̄man, ńdɔ̄ yányián nyé á nyɔ́l étēde anə́ mə̄ndím ai á bidzo bíé anə́ ḿbɔ̄n: 19é və̄ŋán nyē éwɔ̄mǎn yā ā bɔ́d, kandá yǎ ā tindi ángə̄də́g kɔ́m ésə ! 20Éyə̄ hḿ Ńtondôbə ǎ yi yân ai bəsɔ́man bámā nálā ai ébá bákɔ́bɔ ai ma abé ! 21Ḿfág wóe, ǎ Zāmbá, ǎ Ńtondôbə, syé ású ḿfí wáma ású ólugú dzwé dóe. Sósōō woe a bɔ hə ḿbəŋ, kodége ma. 22Mə nə engɔ́ngɔ́l mod, mə tɔá fə m̀búbúa, ńdɔ̄ fə ǹnə́m ó nə ma ǹdzǔgan âbum.